I. Pel que fa als aspectes procedimentals el Projecte de decret s'ha elaborat amb les reserves que es diran d'acord amb les previsions del capítol 4 del Títol III de la Llei 13/1989 de 14 de desembre d'organització procediment i règim jurídic de l'Administració de la Generalitat.
Així el Projecte conté la incoació pel centre directiu competent que en el present cas ha estat l'Àrea Sanitària i l'expedient compta amb una memòria justificativa de la disposició i un informe favorable dels serveis jurídics corresponents.
El projecte ha estat sotmès a informació pública mitjançant publicació en el DOGC de 8 d'abril de 1997.
Igualment consta que s'ha donat una àmplia audiència a les entitats que tenen alguna representació i defensa d'interessos afectats per aquest projecte (Consell de Col·legis de Metges de Catalunya Consell de Col·legis de Diplomats en Infermeria de Catalunya Consell de Col·legis de Farmacèutics de Catalunya Comissió Obrera Nacional de Catalunya Unió General de Treballadors de Catalunya USTEC/CATAC Confederació de Sindicats Independents i Sindicat de Funcionaris CEMSATSE-Sector Facultatius CEMSATSE-Sector Infermeria Unió Catalana d'Hospitals Consorci Associació Patronal Sanitària Agrupació Catalana d'Establiments Sanitaris (A.C.E.S.)
Hi han presentat al·legacions: el Col·legi Oficial d'Odontòlegs i Estomatòlegs de Catalunya la Patronal de la Petita i Mitjana Empresa de Catalunya el CEMSATSE-Sector infermeria i el Consell de Col·legis de Metges de Catalunya.
En data 29 de gener de 1997 el Projecte va ésser aprovat pel Consell de Direcció del Servei Català de la Salut donant així compliment al mandat previst en l'article 14.1.m) de la Llei 15/1990 de 9 de juliol d'ordenació del sistema sanitari de Catalunya.
Pel que fa a l'estudi econòmic aquesta Comissió Jurídica Assessora ha de remarcar una vegada més que l'article 63 de la Llei 13/1989 preveu dues situacions diferents: una la prevista en l'apartat dos que exigeix "un estudi econòmic en termes de cost-benefici"; i l'altra la regulada en l'apartat tres pels supòsits de creació de nous serveis cas en el qual "s'ha d'adjuntar també un estudi del cost i del finançament d'aquest".
En el supòsit objecte de dictamen el pretès estudi econòmic es limita a afirmar que "la gestió de la prestació es portarà des de la xarxa assistencial d'utilització pública i les regions sanitàries.
Pel seu contingut aquestes prestacions no haurien de comportar cap despesa complementària atès que ja s'estan prestant en l'actualitat".
Aquesta Comissió Jurídica no és aliena a les dificultats que sovint planteja la redacció d'un estudi d'aquesta naturalesa ja que a voltes els beneficis no són únicament econòmics però aquestes dificultats no poden justificar que amb tanta freqüència es presti tan poca atenció al compliment d'aquesta exigència legal.
Aquest no és un requisit formal més en la tramitació de la disposició de caràcter general sinó que es tracta d'una exigència imposada pel legislador a l'administració activa per tal que sigui rigorosa en la previsió de la utilització dels cabals públics a través de l'exercici de la potestat reglamentària.
Es tracta a més d'un exercici no solament de reflexió i rigor sinó que respon als principis constitucionals d'eficàcia i eficiència que han de presidir l'actuació de l'Administració.
D'altra banda aquesta Comissió entén que per les raons indicades resulta igualment necessari fer l'estudi que la llei exigeix fins i tot en aquells supòsits en els quals l'objecte de regulació ja s'està realitzant màxim si com es veu en el cas sobre el qual es dictamina el mateix autor que subscriu aquell brevíssim comentari creu que és possible un increment del cost ja que en cas contrari no diria que "aquestes prestacions no haurien de comportar cap despesa complementària".
Malgrat les anteriors consideracions i ateses les circumstàncies concurrents en el projecte sobre el qual es dictamina s'ha de concloure que la deficiència detectada no comporta un vici substancial.
La competència de la Generalitat en la matèria objecte d'aquest Decret ve atribuïda per l'article 17.1 de l'Estatut que li assigna el desplegament legislatiu i l'execució de la legislació bàsica de l'estat en matèria de sanitat interior; aquesta competència ve delimitada per la reserva competencial que la Constitució fa en l'article 149.1.16 a favor de l'Estat.
Dins les diverses mesures per tal de donar plena efectivitat al dret de protecció a la salut proclamat en l'article 43 de la Constitució junt amb la garantia d'una assistència suficient (article 41) tant en la dimensió col·lectiva com individual –principis que van ser objecte de desplegament per la Llei 14/1986 de 25 d'abril general de sanitat– l'Estat ha promulgat a l'empara de l'article 149.1.1a 16a i 17a de la Constitució el Reial decret 63/1985 de 20 de gener pel qual es regula l'ordenació de prestacions sanitàries del Sistema Nacional de Salut així com pel Reial decret 414/1996 d'1 de març dictat també a l'empara de l'article 149.1.1 10 i 16 del text constitucional Reial decret que a més transposa la Directiva 93/42/CEE i per tant amb la naturalesa jurídica que els és pròpia.
L'esmentat Reial decret 63/1995 va ser objecte de desplegament a l'Estat per l'Ordre de 18 de gener de 1996 pel que fa a la regulació de la prestació ortoprotètica.
És en aquest context i en el marc de la Llei d'ordenació sanitària de Catalunya (que reitera els principis constitucionals en matèria sanitària-assistencial així com d'altres continguts en la Llei general de sanitat) on cal anar a cercar l'habilitació del Govern per a dictar el Decret el projecte del qual ara s'examina; i en particular en la disposició final tercera de l'esmentada Llei d'ordenació sanitària de Catalunya.
En efecte malgrat que el Projecte no desplega directament el text de la llei catalana també és cert que el text examinat és un instrument addicional per donar plena efectivitat a aquesta Llei que com és natural respon als mateixos principis informadors.
Aquella habilitació a més es veu sustentada per la genèrica potestat reglamentària prevista a favor del Govern d'acord amb l'article 71.e) de la Llei 3/1982 de 25 de març del règim del Parlament del President de la Generalitat i del seu Consell Executiu i l'art. 61 de la Llei 13/1989 de 14 de desembre d'organització procediment i règim jurídic de l'Administració de la Generalitat.
El Projecte sobre el qual es dictamina té per objecte la previsió d'un conjunt de normes relatives a les prestacions ortoprotètiques en l'àmbit del Servei Català de la Salut.
Aquestes prestacions segons el Reial decret 63/1995 tenen caràcter de prestacions complementàries.
Es tracta d'un Projecte relativament curt ja que només té deu articles.
El text que s'ajusta a les previsions del Reial decret 63/1995 suggereix les qüestions següents:
a) Amb caràcter previ sembla que seria convenient que es precisés què cal entendre a efectes del Projecte per "l'àmbit del Servei Català de la Salut".
b) Respecte del procediment per a l'aprovació dels catàlegs que l'Estat preveu que sigui l'administració gestora la que el determini està regulat en l'article 3 del Projecte en dir que s'aprovarà mitjançant resolució del conseller de Sanitat i Seguretat Social a proposta del Consell de Direcció del Servei Català de la Salut.
Atesa la transcendència dels catàlegs seria convenient que es reflexionés sobre la conveniència que en l'esmentat procediment hi tinguin participació altres agents implicats.
El mateix article preveu la revisió anual dels catàlegs; això no obstant sembla que podria ser d'interès que es preveiés una revisió diguem-ne extraordinària si les circumstàncies ho aconsellessin ja per avenços tecnològics o per altres causes.
c) L'article 4 regula el contingut dels catàlegs.
El primer es titula com a "catàleg de pròtesis quirúrgiques fixes" i el segon com a "catàleg de prestacions ortoprotètiques".
Doncs bé se suggereix precisar la segona denominació ja que la redacció proposada abasta totes les prestacions d'aquesta naturalesa i fins i tot també les de caràcter fix d'acord amb l'article primer és a dir que la denominació de l'apartat 4.2 inclouria també la de l'apartat 4.1. d) L'article 9 del Projecte es refereix a les condicions de dispensació dels productes ortoprotètics.
Aquesta actuació està regulada en el capítol quart (article 16 17 i 18) del Reial decret 414/1996 d'1 de març al qual certament es refereix l'esmentat article 9 del Projecte.
Això no obstant i malgrat que aquest precepte constitueix una reproducció dels esmentats preceptes de la norma estatal –dictada a l'empara de l'article 149.1.10 i 16 de la Constitució– sembla que seria oportú (ja que s'ha seguit el criteri de reproduir que no és el desitjable) fer una incorporació completa i no parcial d'aquells preceptes i en aquest sentit s'hauria de reconsiderar la incorporació de les previsions fetes pels establiments que fan aquesta mena de distribucions.
e) Als articles 1 i 2 del Projecte els hi falta el títol corresponent que bé podrien ser "objecte" i "catàlegs" respectivament.
f) Per acabar cal advertir que al final de l'exposició de motius s'haurà d'indicar que el Decret es proposa d'acord amb el Dictamen d'aquesta Comissió Jurídica Assessora per tal de donar compliment a l'article 5.3 del Decret legislatiu 1/1991 de 25 de març i 18 del Reglament d'aquesta Comissió aprovat per Decret 127/1991 de 17 de juny.
Es pot elevar al Govern per a la seva aprovació el Projecte pel qual es dicten normes relatives a les prestacions ortoprotètiques en l'àmbit del Servei Català de la Salut amb les observacions fetes en el cos d'aquest Dictamen que no tenen caràcter essencial.